Source: http://www.eappi.fi/artikkelit/jerusalem
Timestamp: 2013-05-26 00:28:38+00:00
Document Index: 23731600

Matched Legal Cases: ['kko ', 'kko ', 'kko ', 'kko ', 'kko ', 'kko ']

EAPPI - Jerusalem - Jerusalem
EtusivuMikä Eappi?AjankohtaistaAlkuperä merkkaaArtikkelit
BetlehemHebronJayyousJerusalemTulkarmYanounIsrael ja PalestiinaMateriaalit
Etusivu	/ Artikkelit	/ Jerusalem	Jerusalem
Keskiviikkona 22. elokuuta 2012
| Eeva Warro
Automaattiaseet, sotilaat ja turvatarkastukset ovat osa israelilaista katukuvaa ja arkielämää. Jatkuva sodankäynti ja sen uhka muokkaavat väistämättä yhteiskuntaa. Sukupolvi toisensa jälkeen kasvaa pelon ilmapiirissä lapsista sotilaiksi. Tässä ilmapiirissä on todella huudettava saadakseen toisenlaisen äänen kuuluville.
Demografista taktikointia
Sheikh Jarrahin asuinalue Itä-Jerusalemissa on pitkittyneen oikeuskamppailun näyttämö. Palestiinalaisten häädöt ja siirtokuntalaisille menetetyt talot piirtävät kokonaiskuvaa siitä, miten maankäytön ja rakennusoikeuksien kontrollointi tiukentaa Israelin otetta Itä-Jerusalemista.
Rajojen ja rajoitusten sauma-alue
Lauantaina 21. heinäkuuta 2012
Nebi-Samuelin asukkaat tarvitsevat erityisluvan jatkaakseen asumista kylässä, jonka Israel on julistanut suljetuksi alueeksi. Kylä sijaitsee sauma-alueella, Israelin määrittelemien Jerusalemin kunnan rajojen ulkopuolella. Kyläläisten liikkeitä seurataan kameroiden avulla. Luvaton poistuminen kylän alueelta voi johtaa pidätetyksi tulemiseen.
Lue koko artikkeli täältä Yksi kommentti
Siirtokunnat vaarantavat beduiinien tulevaisuuden
Perjantaina 17. helmikuuta 2012
| Riikka Jalonen
Tulostettava versio Itä-Jerusalemia ympäröivällä aavikolla asuu pari tuhatta beduiinia. Suurin osa heistä on pakolaisia. Kaksi kolmannesta on lapsia. He asuvat kankaista ja metallilevyistä rakennetuissa taloissa, joista miltei jokaisella on Israelin armeijan toimittama tuhoamismääräys. Israelin viranomaiset aikovat pakkosiirtää beduiiniväestön pois kasvavien siirtokuntien vaatimilta mailta. Israel on julkaissut suunnitelman pakkosiirtää 2300 beduiinia pois nykyisiltä asuinalueiltaan. Uusi sijoituspaikka sijaitsee todennäköisesti lähellä Al Ezariyan kaupunginosaa. Tämä beduiineille asuinpaikaksi kaavailtu alue on terveyshaitta, sillä se sijaitsee aivan Jerusalemin suurimman kaatopaikan vieressä. Käymme viikoittain opettamassa beduiinitytöille englantia aivan tuon kaatopaikan lähellä. Sinne pakkosiirrettiin 90-luvun lopulla useita beduiiniperheitä, kun Ma'ale Adummimin siirtokunta laajeni. Monesti alueella hengittäminen tuntuu vaikealta kaatopaikalla poltetun muovin käryn tunkeutuessa keuhkoihin. Beduiinit ovat pakotettuja elämään äärimmäisessä köyhyydessä Beduiinit ovat miehitetyn alueen köyhin ja poliittisesti heikoimmin edustettu ryhmä. Beduiinit ovat kansainvälisesti tunnustettu alkuperäiskansa, jonka oikeutta perinteiseen kulttuuriin ja elämäntapaan tulisi suojella kansainvälisen työjärjestön, ILO:n alkuperäis- kansasopimuksen määrittelemällä tavalla. Israelin valtio on pakottanut beduiinit asumaan koko ajan rajoitetummalla alueella, mikä on vahingoittanut vakavasti heidän liikkuvuuteen perustuvaa perinteistä elämäntapaansa. Israelin viranomaiset eivät ole onnistuneet perustelemaan, miksi beduiiniyhteisöjä ei ole liitetty vesi-, sähkö ja tieverkkoon, vaikka se on ollut läheisten siirtokuntien kohdalla mahdollista. Vain puolet beduiiniyhteisöstä saa juoksevaa vettä. Kaivojen poraaminen on kielletty, mutta jo olemassa olevat kaivot on muurattu umpeen tai niiden vesi johdettu läheisten siirtokuntien hyödynnettäväksi. Vaikka myös sähkölinjat kulkevat kyläyhteisöjen ylitse siirtokuntiin, yksikään beduiinikoti ei saa niistä sähkövirtaa. Pääsy terveyspalveluiden tai koulutuksen piiriin on vaikeaa. Khan Al-Ahmar Khan Al-Ahmarin yhteisön johtaja Abu Hamis on hyvin huolissaan tulevaisuudesta. Vielä kymmenisen vuotta sitten nomadielämää viettävällä yhteisöllä oli paljon eläimiä, yli 2500 lammasta ja 9 kamelia. Israelin pystyttämät liikkumisen esteet ja lupakäytännöt ovat tehneet eläintenpidon miltei mahdottomaksi. Maat, joilla ennen laidunnettiin lampaita, ovat nyt varattu siirtokuntalaisten tai armeijan käyttöön. "Suljetulle sotilasalueelle" eksyminen johtaa pidätykseen tai pahimmillaan kuolemaan. Eläimiä pidätetään systemaattisesti ja luovutetaan takaisin omistajalle korkeita sakkomaksuja vastaan. Elinkustannusten ja kalliin eläinten rehun kattamiseksi beduiinit joutuvat myymään eläimiään. Khan Al-Ahmarissa on enää jäljellä yhdeksän lammasta ja yksi nuori kameli. Liikkuvuuteen perustuva paimentolaiselämäntapa on käytännössä tuhottu miehityksen aikana. Khan Al-ahmarin kylästä pohjoiseen on kukkulalle rakennettu Kfar Adummimin siirtokunta. Siellä asuu useita Israelin poliittiseen eliittiin kuuluvia ihmisiä, muun muassa neljä parlamentaarikkoa. Siirtokuntalaisten ja beduiinien sopuisa naapuruus muuttui vuonna 2009, kun Khan Al-Ahmariin rakennettiin koulu. Viime vuonna ryhmä Kfar Adummimissa asuvia siirtokuntalaisia vetosi Israelin korkeimpaan oikeuteen beduiinien koulun tuhoamisen puolesta. Sittemmin siirtokuntalaiset vierailevat säännnöllisesti Khan Al-Ahmarissa uhkailemassa sen asukkaita. Beduiiniyhteisöt sijaitsevat strategisesti tärkeällä maaperällä Jerusalemin itäpuolen beduiiniyhteisöt asuvat alueella, jolla on Israelille tärkeä strateginen merkitys. Israelin valtion tavoitteena laajentaa on alueen siirtokuntia ja liittää ne osaksi Jerusalemia. Yhdessä ne muodostaisivat vyöhykkeen, joka irrottaisi Jerusalemin Länsirannasta. Samalla laajenevat siirtokunnat loisivat käytävän Jordanlaaksoon ja siellä sijaitseviin siirtokuntiin. Siirtokuntien pirstomalle Länsirannalle ei voi syntyä elinkelpoista palestiinalaisvaltiota. Riikka Jalonen lehtori, VTM EAPPI-tarkkailija Itä-Jerusalemissa EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä. Lisätiedot: UN OCHA, Bedouin Relocation: Threat of Displacement in the Jerusalem Periphery http://www.ochaopt.org/documents/ocha_opt_bedouin_FactSheet_October_2011_english.pdf Amnesty Int'l, Stop the Transfer http://www.amnesty.org/en/library/asset/MDE15/001/2012/en/0b66dcc1-bb09-4a0d-8560-e10ac19f8f9e/mde150012012en.pdf B'Tselem, Bedouin community near settlement faces expulsion, 2012 http://www.btselem.org/video/2012/01/israel-plans-expel-tens-of-thousands-of-bedouins-west-bank 2 kommenttia
Israel rikkoo lapsen oikeuksia
Tulostettava versio Todistan päivittäin rikkomuksia lapsen oikeuksien sopimuksen periaatteita kohtaan. Itä-Jerusalemin palestiinalaisnaapurustossa Silwanissa alaikäisten pidätykset ovat systemaattisia. Suuri osa Silwanin poikalapsista on jossain vaiheessa lapsuuttaan joutunut pidätetyksi. Mahmoud, Ibrahim ja Mohammed (nimet muutettu) asuvat Silwanissa. Nämä 8-10-vuotiaat pojat ovat juuri niin hellyttäviä kuin esiteinit kaikkialla maailmassa. Aluksi he pälyilevät kulmiensa alta ja vastailevat ujosti kysymyksiin harrastuksistaan ja suosikki-jalkapallojoukkueistaan. Heille kaikille jalkapallo on tärkein asia elämässä juuri nyt ja siitä puhuminen saa poikien silmät säteilemään ja hymyn huulille. Kuten lähes kaikki heidän ikätoverinsa Silwanissa, myös nämä pojat ovat joutuneet poliisin pidättämiksi ja kuulusteltaviksi. Mohammed ja Ibrahim kertovat miten he olivat nousemassa rinnettä ylös kukkulalla oleville markkinoille. Puolimatkassa heidät pysäytti joukko poliiseja. Pojat joutuivat poliisiautoon ja useiden tuntien kuulusteluihin. Heille näytettiin kuvia toisista pojista ja kyseltiin tunsivatko heitä. Paljon muutakin kyseltiin, kuulustelut kestivät tunteja. Sen jälkeen molemmat pojat päästettiin vapaaksi ilman syytteitä. Tosin heidän vanhempansa joutuivat maksamaan noin 400 € sakkomaksun. Mahmoudin poliisi pidätti kotinsa ulkopuolella hänen ollessa leikkimässä ystäviensä kanssa. Myöskään häntä ei poliisi lopulta syyttänyt mistään ja vapautti maksua vastaan vanhemmilleen tuntien kuulustelujen jälkeen. Lapset kertovat kuulusteluiden aikana tapahtuneista pahoinpitelyistä ja uhkailuista. Suurinta osaa lapsista poliisi ei lopulta syytä mistään. Pidätyksiä tapahtuu kymmeniä joka kuukausi ja nuorimmat pidätetyt ovat vain kuusivuotiaita. Usein pidätykset tapahtuvat lasten koulumatkoilla. Toinen tyypillinen pidätystapa on poliisin tekemä kotietsintä. Poliisijoukko tunkeutuu keskellä yötä joko suunnitelmallisesti tai sattumalta valittuihin koteihin ja vie kuulusteltavaksi poliisiasemalle yhden tai useamman perheen lapsista. Useita lapsia on pidätetty useammin kuin kerran. Toisin kun muualla miehitetyllä alueella, Itä-Jerusalemissa noudatetaan Israelin lakia, joka kieltää lasten vankilatuomiot. Vankilan sijasta lapsille määrätään kotiarestirangaistus. Arestia valvotaan jalkaan tai käteen kiinnitettävällä elektronisella pannalla. Arestit kestävät useita viikkoja, jolloin lapsi ei saa käydä koulua, leikkiä ulkona tai poistua muutenkaan kotinsa ovien ulkopuolella. Silwanissa asuva Abed on huolissaan poikiensa tulevaisuudesta. Viime keskiviikkona poliisi kävi koulusta palaavan vanhimman pojan ja hänen ystäviensä kimppuun. Kaksi heistä pidätettiin. Molemmat pojat ovat 10-vuotiaita. Abedin oma poika pääsi juoksemaan pakoon ja on siitä asti pelännyt poliisin nappaavan hänet koulumatkalla tai tulevan pidättämään hänet yöllä kotoaan. Pojan 11-vuotias ystävä noudettiin viime viikolla yöaikaan kotoaan poliisiasemalle syytettynä terroristiorganisaation johtamisesta, joten pelko ei ole turha. Pidätykset jättävät lapsiin jatkuvan jälkensä. Monet eivät saa öisin nukuttua, koska pelkäävät poliisin noutavan heidät yöaikaan. Toiset näkevät jatkuvasti painajaisia. Jotkut ovat alkaneet yökastella sänkynsä pidätysten jälkeen. Lapset oireilevat myös käyttäytymällä aggressiivisesti kotona ja koulussa. He saattavat myös kieltäytyä menemästä kouluun tai ulos leikkimään. Lisäksi heillä on keskittymisvaikeuksia. Pidätyksistä jää merkintä lasten asiakirjoihin. Yksikin pidätys johtaa usein mustalle listalle, joka tarkoittaa monenlaista hankaluutta elämässä. Sulkemalla palestiinalaisalueet lapsen oikeusturvaa koskevien velvoitteidensa ulkopuolelle jättää Israelin valtio yli 2 miljoonaa lasta pois sopimuksen turvan piiristä. Näillä lapsilla ei ole kansalaisuutta ja lähes puolet heistä on pakolaisia. Palestiinalaishallinto on sitoutunut noudattamaan lapsen oikeuksien sopimusta, mutta sillä ei ole toimivaltaa Itä-Jerusalemissa eikä C-alueella, joka kattaa 62 % Länsirannasta. Palestiinalaishallinto ei ole kansainvälisesti tunnustettu valtio, minkä vuoksi se ei ole voinut ratifioida lapsen oikeuksien yleissopimusta. Miehittäjävaltiona Israel on ensisijaisesti vastuussa palestiinalaislasten oikeuksien turvaamisesta. Riikka Jalonen lehtori, VTM , EAPPI-tarkkailija 2011-2012, Itä-Jerusalem Lisätietoja lapsen oikeuksien toteutumisesta miehitetyillä palestiinalaisalueilla:
UNICEF http://www.unicef.org/oPt ja http://www.unicef.org/oPt/protection_6446.html Defense for Children International – Palestine Section In their own words: A report on the situation facing Palestinian children detained in the Israeli military court system: http://www.dci-palestine.org/sites/default/files/un_sp_-_detention_-_west_bank_-_jan_2012.pdf B’Tselem: No Minor Matter: Violation of the Rights of Palestinian Minors Arrested by Israel on Suspicion of Stone-Throwing: http://www.btselem.org/download/201107_no_minor_matter_eng.pdf Lisätietoja Silwanista ja lasten pidätyksistä Silwanissa, Itä-Jerusalemissa: Silwanin tiedotuskeskus Silwanic: http://silwanic.net/ EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä. 3 kommenttia
Kalandia -erilainen työmatka
| Laura Kajala
Tulostettava versio Kun työmatkamme kestää jostain syystä puoli tuntia tai tunnin ylimääräistä, turhautuu meistä jokainen. Miltä tuntuu, kun viivästys on jokapäiväistä? Kirkkojen Maailmanneuvoston EAPPI-tarkkailijat päivystävät Itä-Jerusalemissa sijaitsevan Kalandian tarkastuspisteellä kolme kertaa viikossa kello 05.00-08.00. Kalandian ylityspaikka on Jerusalemin alueen suurin ja se sijaitsee Jerusalemin ja Ramallahin välissä. Aikainen aamu
Taksi vie meidät Kalandian portille, josta siirrymme tarkastuspisteen Länsirannan puolelle. Vastaan tulee jo useita palestiinalaismiehiä matkalla töihin Jerusalemin keskustaa kohti. Osa rukoilee aitaa vasten tarkastuksesta päästyään, osa odottaa kimppakyytiin osallistujia. Sisällä seuraamme, miten moni palestiinalainen pääsee sisään ja merkitsemme luvut ylös puolen tunnin välein. Tilastot välitämme YK:lle, Kansainvälisen Punaisen Ristin komitealle sekä Lähi-idän kvartetille, jotka seuraavat miehityksen toteutusta ja sen vaikutuksia. Israelin armeijan lisäksi EAPPI on ainut taho, joka raportoi kulkijoiden määrää ja kulkuaikaa. Armeijan ja EAPPIn luvut eroavat usein toisistaan. Aamulla kello viiden ja kuuden välillä on Kalandian kiireisin vaihe. Miehet jonottavat jopa neljästä asti ehtiäkseen töihin, sillä jonotus ja turvatarkastus kestää aamuisin usein yli tunnin. Tarkastukseen tarvittavaa aikaa on vaikeaa arvioida. Sen kesto vaihtelee päivittäin. Itse läpipääseminen riippuu voimassa olevasta Jerusalemin alueen työluvasta. Työluvan saa työnantajan kautta. Jatkuva myöhästyminen saattaa kuitenkin johtaa irtisanomiseen. Työnantajan on helppo palkata joku toinen, sillä Palestiinalaisalueilla on paljon työttömyyttä ja vähävaraisuutta. "Lähes joka päivä jonotan täällä. Välillä kestää kauemmin. Mikäli olen myöhässä töistä, voin saada potkut. Minulla ei ole varaa jäädä työttömäksi, sillä minun täytyy elättää perheeni", kertoo jonossa seisova Fahkri. Välillä miehet tulevat kertomaan meille turhautumisestaan ja vihastaan. Tarkastuspiste saa heidät tuntemaan itsensä nöyryytetyiksi ja alistetuiksi. Israelin puolustusvoimilla, joka käytännössä toteuttaa miehitystä, on oma aikataulunsa. Sotilaiden yövuoro päättyy puoli kuuden ja kuuden välillä. Silloin tarkastuspisteen toiminta lähes pysähtyy. Armeijan ja aamulla töihin pyrkivien palestiinalaisten aikataulut eivät kohtaa. Palestiinalaiset ovat turhautuneita odottamiseen ja jonottamiseen. Toisinaan miehet tappelevat ja yrittävät väkisin tunkea portista sisään. Humanitaarinen linja
Kello kuuden aikaan sotilaiden vuoronvaihdon pitäisi olla ohitse ja humanitaarisen linjan avautua. Sitä käyttävät muun muassa lääkärit ja muissa tärkeissä töissä olevat sekä naiset, vanhukset, lääkäriä tarvitsevat, opiskelijat ja lapset. Linjan kautta kulkevilla täytyy olla erillinen lupa tai lääkärintodistus, jotta he pääsevät läpi. Tällä linjalla jonoa ei pitäisi syntyä ja läpipääseminen on helpompaa. Usein linjan avaaminen kuitenkin kestää: tilastojemme mukaan se on lähes joka kerta viidestä kahteenkymmeneenviiteen minuuttia myöhässä. Tällöin soitamme humanitaarisen kuuman linjan numeroon, jonne voi raportoida tarkastuspisteen ongelmista. Vuoron loppu häämöttää
Meitä haukotuttaa. Seitsemän aikoihin suurin osa jonottavista ihmisistä on jo kulkenut tarkastuspisteen läpi. Paikalle tulevien ei enää tarvitse jonottaa ja humanitaarinen linja sulkeutuu. Silloinkin tarkastuspisteen läpimeno kestää noin viisitoista minuuttia. Joka päivä. Toisinaan jonotus jatkuu ja vielä lähtiessämme miehet saattavat jonottaa päästäkseen ensimmäisen vaiheen läpi. Heitäkin haukotuttaa. Me matkaamme takaisin kotiin aamiaiselle. Heidän työpäivänsä on vasta aluillaan. Laura KajalaTeologian kandidaattiEAPPI-tarkkailija 2011, Itä-Jerusalem Kuvat: 1: Jonotus voi alkaa jo ennen aamuviittä. (Laura Kajala) 2: Kuva 2: Välillä miehet turhautuvat jayrittävät aidan yli kiipeämällä päästätarkastusvaiheeseen pitkäveteisenjonottamisen sijaan. (Astrid Nåvik Braut) 3: Kuva 3: Yhtenä aamuna vanhempi nainenodotti 40 minuuttia, jotta humanitaarisenlinjan ovi aukaistaisiin ja hän pääsisijatkamaan matkaansa. (Laura Kajala) Lähteet:http://www.ochaopt.org/documents/ocha_opt_jerusalem_report_2011_03_23_web_english.pdfhttp://www.ochaopt.org/documents/ocha_opt_east_jerusalem_closure_map_july_2010_a3.pdf EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä
Daavidin kaupunki ideologian välikappaleena
Maanantaina 20. kesäkuuta 2011
| Tuija Maaret Pykäläinen
Pääsiäisen aikana Itä-Jerusalemiin ja historialliseen vanhaan kaupunkiin saapui tuhansittain pyhiinvaeltajia. Monet heistä vierailivat myös kaupungin eteläpuolella Daavidin kaupungiksi kutsutussa arkeologisesti kiinnostavassa paikassa. Jotain jäi monilta huomaamatta. Tavallisesti vierailija aloittaa järjestetyn kierroksen aseistetun vartijan valvomalta suljetulta alueelta. Matka jatkuu tunnelia jäljittelevään rakennelmaan, missä opas kertoo turisteille kaivauksista ja muinaisen Jerusalemin historiasta. Vain harva tunneleissa kiertävä turisti ymmärtää, että on parhaillaan miehitetyllä palestiinalaisalueella Silwanin kaupunginosassa. Palestiinalaisalueen elämä ja 40 000 asukasta pidetään loitolla näköpiiristä ja yhteistyö turistien kanssa on estetty lähes kokonaan. Asukkaista on tullut häiritsevä elementti Daavidin kaupungissa, muukalaisia omissa kodeissaan. Kuva 1: Israelin mellakkapoliisit partioivat Silwanin kaduilla. Aluetta hallitsee yksityisten vartiointiliikkeiden ja poliisin avustamana äärioikeistolaisten siirtokuntalaisten perustama järjestö Elad. Järjestön poliittinen agenda häviää sanahelinään arkeologisista löydöksistä, turismin kehittämisestä, koulutuksesta ja asutuksen elvyttämisestä. Eladin poliittinen rooli ei tosin ole salaisuus. Järjestön johtokunnan jäsen, Adi Mintz, on puhunut avoimesti Eladin tarkoituksesta rakentaa siirtokuntia Itä-Jerusalemiin. Pysyvä israelilaisten siirtokuntalaisten asutus loisi Jerusalemin vanhan kaupungin ympärille väestörakenteen, mikä pysyvästi romuttaisi suunnitelmat Itä-Jerusalemista tulevan palestiinalaisvaltion pääkaupunkina. Jerusalemin suunnittelu- ja rakennuskomitean hyväksymä rakennussuunnitelma merkitsee toteutuessaan 88 palestiinalaiskodin tuhoutumista Silwanissa. Daavidin kaupungissa vierailevat turistit rahoittavat pääsylippumaksuillaan israelilaisten siirtokuntalaisten asuttamista kodeistaan karkotettujen palestiinalaisten tilalle. Talojen tuhoamiset ja palestiinalaisväestön kotien väkivaltaiset tyhjentämiset sekä arabielementtien poissulkeminen Silwanin historiasta muokkaavat alueesta vääristynyttä kokonaiskuvaa, millä on vaikutuksensa rauhanratkaisun löytymiseen. Tulehtunut tilanne näkyy arjessa. Kyynelkaasu, kumiluodit, alaikäisten poikien pidätykset ja katuväkivalta ovat jokapäiväinen osa Silwanin elämää. Kuvat 2 & 3: Kaivauksia tehdään palestiinalaiskotien ja muslimien kolmanneksi pyhimmän paikan, Al Aqsa moskeijan, alla. Siirtokuntien kasvamista vastaan taisteleva ruohonjuuritason järjestö Sheikh Jarrah Solidarity Movement kertoi pitkänäperjantaina Daavidin kaupungin sisäänkäynnin edessä vierailijoille, mihin Eladin toiminta tähtää. Järjestön tiedotuksen mukaan, osa vierailijoista jätti Eladin kierroksen väliin ja meni kuuntelemaan Silwanin asukkaita alueen tilanteesta. Tuija Maaret Pykäläinen Jerusalem EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä.
Älkää kutsuko meitä vähemmistöksi
Torstaina 23. joulukuuta 2010
| Niku Hooli
Israelin-Palestiinan konflikti mielletään usein vain muslimien ja juutalaisten väliseksi. Länsirannalla ja Jerusalemissa on kuitenkin kautta aikain asunut myös kristittyjä. Heidän elintilansa kutistuu huolestuttavaa tahtia. Jerusalemissa asuvien palestiinalaisten kristittyjen määrä on laskenut rajusti sen jälkeen, kun Israeli miehitti Itä-Jerusalemin ja Länsirannan vuonna 1948. "Ennen vuotta 1948 täällä asui 32 000 palestiinalaista kristittyä. Nyt tuo luku on enää alle 9000. Tuhannet elävät diasporassa", sanoo Yusef Daher, Jerusalem Inter-Church -keskuksen johtaja ja viiden Jerusalemissa asuvan lapsen isä. Daher on työskennellyt kirkkokeskuksessa neljä vuotta. Hän tietää, miten vaikeaa on elämä kristittynä palestiinalaisena kaupungissa, jonka ovat julistaneet pääkaupungikseen sekä muslimit että juutalaiset. Yksi kristittyjen suurimpia ongelmia on asumisoikeus. Daherin 21 perheenjäsenestä 10 joutuu tälläkin hetkellä asumaan jossain muualla kuin kotikaupungissaan. Syyt vaihtelevat. Daherin veli on asunut Yhdysvalloissa kymmenen vuotta. Nyt hän ei voi tulla takaisin, koska Israelin mukaan jerusalemilainen, joka on asunut kaupungin ulkopuolella yli 7 vuotta, ei voi enää väittää kaupunkia elämänsä keskukseksi. Jerusalemilaiset palestiinalaiset kun eivät ole Israelin kansalaisia, vaan vain Jerusalemin asukkaita. Toisin kuin vaikka Suomessa, Jerusalemissa oikeutensa kotiin menettää, jos on poissa liian pitkään. Kuva 1: Yusef Daherin mielestä Jerusalemin tulisi olla kaikille avoin, vapaa kaupunki. Daherin toisen veljen vaimo, Jerusalemissa hänkin syntynyt, on niinikään asunut aiemmin Yhdysvalloissa. Nyt hän joutuu matkustamaan Jordaniaan kolmen kuukauden välein uusiakseen turistiviisuminsa passissaan. Näin siitäkin huolimatta, että hänen miehensä on jerusalemilainen ja kaupungissa syntynyt. Israel kun ole suostunut perheiden yhdistämiseen lähes 10 vuoteen. Tämän takia jerusalemilaisen on hyvin vaikea avioitua Länsirannalla tai toisessa maassa asuvan palestiinalaisen kanssa. Ongelmat eivät lopu siihen. "Siskoni ja hänen miehensä ovat syntyneet Jerusalemissa, mutta koska miehen työpaikka on Ramallahissa ja koska heillä on talo siellä, he eivät enää saa uusia Jerusalemin henkilökortteja. Tällaisesta ongelmasta ei ollut mitään tietoa kymmenen vuotta sitten, kun he muuttivat Ramallahiin". Ilman Jerusalemin henkilökortteja Daherin perhe ei käytännössä voi enää tulla Jerusalemiin, vaikka se on heidän kotinsa. Jerusalemin palestiinalaiset kristityt kärsivät myös pahasta asuntopulasta. Daherin mukaan maa-ala, jolle palestiinalaiset saavat Jerusalemissa rakentaa, on vain 13 prosenttia kaupungin pinta-alasta. Tuo ala on jo lähes täyteen rakennettu. Palestiinalaisten on usein pakko rakentaa taloihinsa kokonaan uusia kerroksia tai muita laajennuksia saadakseen perheensä mahtumaan. Tämä heidän on melkein aina tehtävä laittomasti, sillä Jerusalemin kaupunki myöntää vain äärimmäisen harvoissa tapauksissa uusia rakennuslupia palestiinalaisille. Laittomasta rakentamisesta rangaistaan usein tuhoamalla koko talo. "Kristityistä perheistä 22:n talo on tällä hetkellä häätö- tai tuhoamisuhan alla. Viiden vuoden päästä Jerusalemissa asuvien kristittyjen palestiinalaisten määrän odotetaan putoavan 5500:een", Daher varoittaa. Kuva 2: Jerusalem ei ole pelkästään muslimien ja juutalaisten pyhä kaupunki. Palestiinalaisten kristittyjen määrä kuitenkin laskee kovaa vauhtia. Kristityt ovaat eräänlaisia väliinputoajia. Heidän suhteensa Israelin hallintoon on yhtä huono kuin muslimeilla, mutta he eivät kuulu myöskään palestiinalaisten muslimienemmistöön. Marraskuussa 2010 Allianssi-kirkko Länsi-Jerusalemissa paloi osittain. Palo vaikutti tuhopolttoyritykseltä, joskaan syyllisiä ei koskaan löytynyt. "Ennen paloa kirkko oli saanut lukuisia uhkauksia kiihkouskovaisilta juutalaisyhteisöiltä", Daher kertoo. Kristittyjen ei ole helppo harjoittaa uskontoaan Jerusalemissa. Varsinkin ne kristityt palestiinalaiset, jotka asuvat Länsirannalla, pääsevät vain harvoin pyhään kaupunkiinsa. Israel myöntää Länsirannan kristityille lupia tulla Jerusalemiin kristillisten juhlapyhien aikana, mutta luvan saavat vain harvat. "Viranomaiset väittävät antavansa 10 000 lupaa pääsiäisenä, mutta todellisuudessa tuo luku on noin 3000. Ja jos kristittyjen juhlapyhä osuu samaan aikaan juutalaisen kanssa, vähemmän lupia myönnetään". Paikalliset kirkot yrittävät kamppailla syrjintää vastaan. "Kirjoitimme vetoomuksen eri valtioiden päämiehille ympäri maailman ja yritämme esittää asiamme kansainvälisessä oikeudessa", Daher kertoo. Kirkoilla on myös paljon rakennus- ja kouluprojekteja Jerusalemissa. Vuosien varrella noin tuhat taloa on rakennettu paikallisten kirkkojen tuella. Vaikka kristittyjen määrä putoaa, Daher ei halua, että häntä kutsutaan vähemmistön edustajaksi. "Me emme olemme vähemmistö. Olemme paikallinen, alkuperäinen osa Jerusalemin väestöä", hän painottaa. "Haluamme avoimen kaupungin. Emme vastusta juutalaisia tai muslimeja. Me vastustamme poissulkevuutta", Daher sanoo. "Jerusalemin pitäisi olla kaikille Jumalan lapsille avoin ja vapaa kaupunki. Täällä kaikilla pitäisi olla samanlaiset oikeudet". Niku Hooli, Jerusalem EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä. Ei kommentteja
Perjantaina 3. joulukuuta 2010
Lauantai-iltapäivä Itä-Jerusalemissa on hiljainen. Vanhalla Jerikoon johtavalla tiellä kulkee autoja harvakseltaan. Kauppias Hassan Eakermawilla ei ole kiire. Hänellä on sama ongelma kuin kaikkina muinakin päivinä: kauppa ei käy. Näin ei ole kuitenkaan aina ollut. Aikoinaan Hassanin ruokakauppa oli vireä ja menestyvä pieni yritys. Jerikoon suunnanneet autoilijat pysähtyivät hänen kaupallaan tämän tästä. Mutta se olikin ennen Muuria. Israel alkoi rakentaa muuria Länsirannan ympärille palestiinalaisten toisen kansannousun eli intifadan aikana. Israelin mukaan kyseessä on turvatoimi, jonka on tarkoitus ehkäistä terroristi-iskut tai estää itsemurhapommittajien pääsy Israelin puolelle. Kriitikoiden mielestä kyseessä on vain tapa eristää Jerusalem muista palestiinalaisalueista. Israel pyrkii liittämään Itä-Jerusalemin ja laajoja alueita Länsirannasta itseensä kansainvälisten lakien vastaisesti. Hassanin kaupan kohdalle muuria alettiin rakentaa elokuussa 2002. Vuoteen 2003 mennessä pääsy vanhaa Jerikon tietä Länsirannalle oli jo täysin mahdotonta. Nyt kahdeksanmetrinen muuri seisoo aivan Hassanin marketin vieressä. - Minulla oli ennen hyvä bisnes. Pystyin elämään ihan mukavasti ja matkustelemaan Eurooppaan pari kertaa vuodessa. Nyt elintasoni on tipahtanut alle puoleen, Hassan kertoo. Kuva 1: Hassan Eakermawin kauppa oli ennen Jerusalemista Jerikoon vievän tien varrella. Israelin rakentama muuri katkaisi tien ja vei Eakermawin elannon. Asiakkaina ovat enää ne harvat, jotka sattuvat asumaan lähistöllä. Useat vanhat naapurit jäivät muurin toiselle puolelle. Heidän pitää nyt tulla Jerusalemiin tarkastuspisteiden läpi. Naapuri, joka ennen asui 20 metrin päässä Hassanin kaupasta, joutuu nyt kulkemaan ainakin tunnin automatkan päästäkseen tervehtimään tätä. Hassan itse ei ole poistunut Jerusalemista muurin rakentamisen jälkeen. - Ei minulla ole aikaa. Avaan kaupan puoli yhdeksältä aamulla ja suljen iltakymmeneltä. Kaikki aikani menee siihen, että saan kuun loppuun mennessä tarpeeksi rahaa pakollisten verojen ja laskujen maksuun. Eikä sekään riitä. Kaupalla menee nyt niin huonosti, että Hassan ei tulisi toimeen ilman isänsä ja siskonsa rahallista tukea. Näin Hassanin tulot riittävät juuri ja juuri hänen 10- ja 12-vuotiaiden lastensa elättämiseen. Pahinta ei ole kuitenkaan rahallinen menetys. Muuri on pystytetty useissa paikoissa palestiinalaisalueille, ei niin sanotulle vihreälle linjalle, jolla vuonna 1967 määriteltiin Israelin ja palestiinalaisalueiden rajat. Palestiinalaisten maita valtaamalla Israel vaikeuttaa heidän pääsyään esimerkiksi sairaaloihin ja kouluihin. Tällä on suora negatiivinen vaikutus palestiinalaisten oikeuksien toteutumiseen ja elinkeinoon. Kuva 2: Usein paikoin Länsirantaa ympäröi sähköaita. Jerusalemiin on kuitenkin rakennettu oikea muuri, joka nousee jopa kahdeksan metrin korkeuteen. - Kuvittele, että laittaisin keskelle taloasi aidan, ja sinun pitäisi pyytää minulta joka kerta lupa, kun haluat käydä vessassa. Siltä muuri minusta tuntuu, Hassan sanoo. Biokemiaa yliopistossa opiskellut Hassan ei aio kuitenkaan kuopata kauppiaan uraa. Hänen isänsä perusti kaupan vuonna 1963. Kaupan jatkaminen on kunnia-asia. - Tämä kauppa on pala historiaa. Minä pysyn täällä kunnes kuolen. Tulevaisuus kuitenkin huolettaa. - En oikeasti osaa sanoa, mitä lapsilleni tapahtuu. Minä en pysty tarjoamaan heille hyvää elämää. En niin kauan kuin miehitys jatkuu. Niku Hooli, Itä-Jerusalem EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä. Lisää sisältö Ei kommentteja
Pyhä, paha Jerusalem
Kymmeniä upeita rakennuksia. Satoja vilkkaita pikkukujia. Ja tuhansia, tuhansia surullisia tarinoita. Maailmanhistoriaan kiehtovimpiin ja kauneimpiin kaupunkeihin kuuluvan Jerusalemin arkea sävyttää väkivalta ja pelko. Kuva 1: Itkumuuri on vanhassakaupungissa on juutalaisten pyhä paikka. Aivan sen takana on muslimien Temppelivuori. Israel miehitti Länsirannan ja Gazan Kuuden päivän sodan jälkeen vuonna 1967. Samalla Israel liitti yksipuolisella päätöksellä Jordanian hallinnassa olleen Itä-Jerusalemin osaksi Israelin valtiota, vaikka tämä on kansainvälisen lain puitteissa laitonta. Tuolloin noin 80 000 palestiinalaista häädettiin kodeistaan Länsi-Jerusalemista kaupungin itäpuolelle. Nykyisin Itä-Jerusalemissa asuu 300 000 palestiinalaista, mikä tarkoittaa 33 prosenttia koko Jerusalemin asukkaista[1]. Alueella asuvat palestiinalaiset eivät ole Israelin kansalaisia, vaan ainoastaan Jerusalemin asukkaita. Heillä on tästä todisteena siniset henkilöllisyystodistukset, jotka helpottavat liikkumista Israelin ja miehitettyjen palestiinalaisalueiden välillä. Sininen kortti on arvokas mutta helposti menetettävissä oleva dokumentti. Se, joka ei pysty todistamaan asuvansa ja työskentelevänsä Jerusalemissa menettää Jerusalemin henkilöllisyytensä. Länsirannalta ei yleensä saa lupaa muuttaa Jerusalemiin. Jos jerusalemilainen siis avioituu Länsirannalla asuvan kanssa, perheen asuinpaikkana ei voi olla Jerusalem. Tästä on enää lyhyt askel siihen, että jerusalemilainen menettää henkilöllisyystodistuksensa. Edes Jerusalemissa syntynyt palestiinalaislapsi ei saa automaattisesti henkilökorttia. Civic Coalitionin mukaan kaupungissa asuu tällä hetkellä 14 000 lasta vailla Jerusalemin henkilöllisyystodistusta. Mihin Israel tällaisella politiikalla pyrkii? Jerusalem Master Plan on ollut julkinen vuodesta 2004 saakka. Israelin päämääränä Jerusalemissa on luoda kaupunkiin väestöllisesti ja maantieteellisesti sellaiset olosuhteet, jotka tukevat Israelin täysvaltaista otetta kaupungista. Suunnitelmana on vähentää palestiinalaisten osuus kaupungin asukasluvusta 30 prosenttiin, vaikka se luonnollisen syntyvyyden myötä nousisi 49 prosenttiin vuoteen 2020 mennessä. Palestiinalaiset aiotaan puristaa yhä pienemmille ja pienemmille alueille, kauas vanhastakaupungista ja siellä sijaitsevasta muslimien pyhästä paikasta, Temppelivuoresta. Jerusalemin nykyinen pormestari Nir Barkat on sitoutunut suunnitelmaan. -Minun on tasapainotettava Jerusalem ja pidettävä se juutalaisena, juutalaisen maailman pääkaupunkina, Barkat sanoi tultuaan valituksi virkaan vuonna 2008. Suunnitelma näkyy kaikissa toimissa, jotka kohdistuvat palestiinalaisiin. Uusien rakennuslupien saaminen on miltei mahdotonta. Vain 10 prosenttia verorahoista käytetään Itä-Jerusalemin infrastruktuuriin ja elinoloihin. Kymmenet tuhannet Jerusalemin palestiinalaiset asuvat pakolaisleireillä, joita niitäkin suunnitellaan tuhottavaksi. Tuhansia palestiinalaisia on häädetty kodeistaan. Useita taloja ja asuinalueita on tuhottu kokonaan. Israelin rakentama muuri - joka on laiton niiltä osin kun se on rakennuttu Israelin miehittämille palestiinalaisalueille - katkoi kokonaisia asuinalueita ja jätti naapurit tai pahimmassa tapauksessa perheet taloineen eri puolille muuria. Länsirannan puolelle jääneet ovat Jerusalemin asukkaita, mutta joutuvat kulkemaan Jerusalemin puolelle tarkastuspisteiden läpi, jossa heitä kohdellaan usein nöyryyttävästi. Kuva 2: Jerusalemin pakolaisleireillä asuu kymmeniätuhansia ihmisiä. Vuosikymmenen alistaminen näkyy useimpien tavallisten ihmisten mielialassa. Koko elämänsä miehityksen ja nöyryyttämisen alaisena eläneet jaksavat vain harvoin uskoa parempaan huomiseen. Tapasimme Civic Coalitionin (www.ccdprj.ps) johtajan Zacharia Odehin Jerusalemissa. Hänen mielestään juuri lapsien lannistaminen on palestiinalaisten tulevaisuuden kannalta kohtalokkainta. -Voit rakentaa tuhotun talon tai tien uudestaan, mutta et ihmistä, Odeh sanoi. Niku Hooli, Itä-Jerusalem EAPPI-tarkkailijoiden esittämät mielipiteet ovat henkilökohtaisia eivätkä välttämättä edusta lähettävän tahon (Kirkon Ulkomaanapu) mielipidettä. [1]Tieto Civic Coalition for Defending PalestiniansŽ Rights in Jerusalem-järjestöltä Ei kommentteja
Rauhantekijä sheikki Bukhari
Torstaina 20. joulukuuta 2007
| Katariina Sorri
Face2face: sheikki Bukhari. Jerusalemin tiimin työnkuvaan kuuluu paljon järjestötapaamisia. Eräs näistä kohtaamisista tapahtui keskellä Jerusalemin vanhaa kaupunkia. Vilkkaalta Via Dolorosalta astuimme sisään vanhaan kivitaloon, jonka yläkerrassa meitä odotti sheikki Bukhari. Sheikki toivotti tiimimme tervetulleeksi kattohuoneistoonsa, pyysi istumaan ja tarjosi maan tapojen mukaisesti teetä ja kahvia. Kahvittelun lomassa sheikki Bukhari kertoi Jerusalem peacemakers -järjestön toiminnasta, jossa hän on aktiivisesti mukana. Järjestö on perustettu vuonna 2004 ja sen toimii rauhan, oikeudenmukaisuuden ja uskontojenvälisen dialogin puolesta Israelissa ja Palestiinassa. Järjestö koostuu yksittäisistä uskontojenvälistä dialogia harjoittavista ihmisistä, joita yhdistää halu rohkaista molemminpuolista ymmärrystä ja sovinnontekoa konfliktin osapuolten välillä. Sheikki Bukhari on itse sufi, mutta organisaation toiminnassa on mukana niin juutalaisia, muslimeja kuin kristittyjäkin. Jerusalem peacemakers toimii monin tavoin rauhan ja oikeudenmukaisuuden edistämiseksi. Sheikki Bukhari luennoi kollegojensa tavoin uskontojenvälisestä dialogista ja kiertää ympäri maailmaa puhumassa rauhan puolesta Israelissa ja Palestiinassa. Rauhantekijät eivät kuitenkaan vain puhu rauhasta, vaan myös toimivat sen puolesta. Organisaatio järjestää konferensseja, kokoontuu rukoilemaan rauhan puolesta ja järjestää ruohonjuuritasolla tapaamisia israelilaisten ja palestiinalaisten kesken. Sheikki Bukhari kertoi meille eräästä sapatti-illallisesta hänen kollegansa, juutalaisen Eliyahu McLeanin, kotona. Eliyahu oli kutsunut paikalle juutalaisia ystäviään ja sheikki Bukhari toi kollegansa kotiin palestiinalaisia ystäviään. Tällaiset tapaamiset eivät ole nykyään kovinkaan yleisiä ennakkoluulojen ja liikkumarajoitusten vuoksi. Bukharin mukaan illan aikana keskusteltiin ihmisten arkipäiväisestä elämästä näkyvän ja näkymättömän muurin molemmin puolin. Ihmisten välinen kohtaaminen, rohkeus voittaa ennakkoluulot ja tahto elää sovussa ovat kaiketi rauhanprosessin kannalta avaintekijöitä. Näkymätön muuri - ennakkoluulot ja asenteet - sortuvat Bukharin mukaan fyysistä muuria vaikeammin. Jerusalem peacemakers on kuitenkin oiva esimerkki siitä, kuinka eri kansallisuuksiin ja uskontokuntiin kuuluvat ihmiset voivat eroavaisuuksista huolimatta toimia yhdessä rauhan rakentamiseksi. Rakkaus Jumalaa ja lähimmäistä kohtaan yhdistää monia uskontoja toisiinsa. Tämän perusteella on oikeutettua esittää Bukharin tavoin kysymys: "If we're all going to love each other in the end, why wait until then?" (Jos kaikki aiomme rakastaa toisiamme kaiken lopussa, miksi odottaa siihen saakka?). Katariina Sorri (20.12.2007) EAPPI-vapaaehtoisten esittämät mielipiteet ovat henkilökohtaisia eivätkä välttämättä edusta EAPPI-koalition (Kirkon Ulkomaanapu, Ortodoksisen kirkon ulkomaanapu Ortaid ja NNKY-liitto ry. ) Ei kommentteja
Turvallisuutta ja turvattomuutta
Sunnuntaina 16. joulukuuta 2007
Naisten mielenosoitus miehitystä vastaan. Kun menen kauppaan sisälle Tel Avivissa, vartija tarkastaa laukkuni etsiäkseen aseita tai pommeja. Poliittinen tilanne ja miehitys vaikuttavat siten israelilaistenkin arkipäivään. Näillä sanoilla israelilainen tuttavani kuvaili miehityksen vaikutusta heidän jokapäiväiseen elämään. Turvatarkastukset ruokamarkettien ovilla on se, mitä monet israelilaiset tietävät miehityksestä. Monikaan heistä ei tiedä, miten miehitys vaikuttaa palestiinalaisten elämään. Israelilaiset eivät yleensä matkusta Länsirannalle ja palestiinalaisten hallinnoimille alueille heillä ei ole edes lupaa mennä. Niinpä he eivät ole välttämättä koskaan nähneet edes muuria tai tarkastuspisteitä, eikä niiden vaikutusta ihmisten arkeen Länsirannalla. Monetkaan eivät tiedä, että useat palestiinalaiset jonottavat päivittäin tarkastuspisteillä pitkiäkin aikoja päästäkseen töihin, kouluun tai sairaalaan. Israelissa muuria ja tarkastuspisteitä perustellaan turvallisuussyillä. Pelko itsemurhapommittajista elää yhä ihmisten mielissä. Israelilaiset, kuten muutkin ihmiset, haluavat elää normaalia ja turvallista elämää. He haluavat laittaa lapsensa aamulla koulubussiin ilman pelkoa siitä, tulevatko he elävinä takaisin. Toisinaan bussipysäkeillä joista on lähtenyt itsemurhapommittajia kyytiin, näkee edelleen sotilaita vartioimassa pysäkkiä ja tarkistamassa ihmisten henkilöllisyyttä. Useat israelilaiset joiden kanssa olen keskustellut, ovat kieltäytyneet puhumasta politiikasta. Aihetta on kuitenkin hankalaa välttää ja keskustelun edetessä siihen lopulta päädytään. Politiikasta puhumista tai puhumattomuutta tärkeämpää on kuitenkin ihmisten asenne. Monet valitsevat olla kuulematta ja näkemättä mitä ympärillä tapahtuu Israelin harjoittaman politiikan seurauksena. Näkeminen pakottaisi ihmisiä muuttamaan omaa ajatusmaailmaa ja toimimaan ihmisoikeuksien ja turvallisemman valtion takaamiseksi muilla keinoin kuin aseilla ja pelolla. Näin tekevät ne israelilaiset jotka toimivat miehityksen loppumisen, ihmisoikeuksien ja rauhan puolesta. Katariina Sorri (16.12.2007) EAPPI-vapaaehtoisten esittämät mielipiteet ovat henkilökohtaisia eivätkä välttämättä edusta EAPPI-koalition (Kirkon Ulkomaanapu, Ortodoksisen kirkon ulkomaanapu Ortaid ja NNKY-liitto ry. ) Ei kommentteja
Shuafatin pakolaisleiri
Lauantaina 27. lokakuuta 2007
Kolme poikaa Shuafatin pakolaisleirissä, taustalla voi nähdä jätehuollon ongelmallisen tilan. Työhöni Jerusalemissa kuuluu englannin opetus kerran viikossa Shuafatin pakolaisleirin nuorten keskuksessa. Viime viikolla ennen opetustuokiota saimme mahdollisuuden tutustua pakolaisleirin historiaan ja arkeen Shuafatin naistenkeskuksen johtajan, Nawal Shtayn, opastuksella. Nawal aloitti opastuskierroksen kertomalla pakolaisleirin historiasta. Shuafatin pakolaisleiri perustettiin UNRWA:n[1] toimesta vuosina 1965-1966. Pakolaisleirille muuttivat Israelin itsenäisyyssodan (1948-1949) seurauksena maanpakoon ajetut palestiinalaiset. Shuafat on ainoa palestiinalainen pakolaisleiri Jerusalemin sisällä. Alun alkaen pakolaisleirillä asui muutama tuhat pakolaista. Heidän määränsä on 40 vuoden aikana moninkertaistunut ja leirillä on nykyään asukkaita noin 38 000, joista vain kolmanneksen tiedot ovat UNRWA:n rekisterissä. Loput asukeista ovat Nawalin mukaan palestiinalaisia pakolaisia, jotka omaavat joko jerusalemilaisen tai länsirantalaisen henkilöllisyystodistuksen[2]. Tämä tekee Shuafatista erikoisen: siellä voivat asua kokonaiset perheet vaikka vain toisella vanhemmista olisi jerusalemilaisen henkilöllisyystodistus. Muualla Jerusalemissa tämä ei ole mahdollista. Kävellessämme ympäri Shuafatia oli helppoa nähdä, kuinka pakolaisleiriä ei ollut alun perin suunniteltu suurelle ihmisjoukolle. Leiri on tätä nykyä ylikansoitettu ja peruspalvelut ovat huonot. Kadut ovat täynnä isoja jätekasoja ja vain kerran viikossa yksi YK:n jäteauto tulee keräämään yli 30 000 ihmisen roskat. Osuimme sattumalta paikalle jäteauton kerätessä roskia ja harmiksemme havaitsimme Shuafatin jätehuollon surkean tilan: kun jäteauto oli täytetty roskilla ja valmiina lähtöön, katu ei puhdistunut jätteistä vaan puolet roskista jäi kadulle odottamaan seuraavaan viikkoon. UNRWA tarjoaa pakolaisleirille palveluja, joista koulut ovat yksi merkittävä osa. Alueella on yhteensä kaksi peruskoulua, joista toinen on tytöille ja toinen pojille. Nawal kertoi että yleensä nuoret lopettavat koulunkäynnin 9. luokan jälkeen, sillä alueella ei ole mahdollisuutta jatkokoulutukseen ja koulunkäynti Jerusalemissa on hankalaa tarkastuspisteen takia. Näin ollen lahjakkailla ja oppimishaluisilla englanninoppijoillamme ei valitettavasti ole mahdollista jatkokouluttaa itseään. Tarkastuspiste hankaloittaa myös ihmisten työssäkäyntiä ja alueella onkin korkea työttömyys. Sen lisäksi perheväkivalta ja päihderiippuvuus, etenkin huumeriippuvuus, ovat Nawalin mukaan Shuafatissa lisääntyneet. Pakolaisleirillä viettämämme päivän aikana oli helppoa havaita, miten Israelin miehitys vaikuttaa palestiinalaisten jokapäiväiseen elämään ja kuinka heille sillä on kauaskantoiset seuraukset. Lähtiessämme pois Shuafatista, luokseni tuli viisi vanhempaa miestä. Miehet selittivät kiihtyneen ja huolestuneen näköisinä minulle englannin ja arabian sekoituksella Shuafatin tilaa ja vaativat minua ottamaan kuvia leiristä, sen kapeista kaduista ja jätteistä. He halusivat minun ottavan kuvan myös poikakoulusta, josta he olivat UNRWA:lle silminnähden kiitollisia. Miehet toistivat englanniksi jatkuvasti lausetta: Kerro tarinamme kotonasi, älä unohda meitä. Shuafatin pakolaisille merkitsee paljon se että he tietävät ulkomaailman näkevän, kuulevan ja ennen kaikkea muistavan heidät. [1] United Nations Relief and Works Agency for Palestine Refugees in the Near East. [2] Jerusalemilainen henkilöllisyystodistuksen saavat vain ne palestiinalaiset, joiden katsotaan asuvan Jerusalemissa. Länsirannalla asuvat palestiinalaiset tarvitsevat henkilöllisyystodistuksen lisäksi työ-, opiskelu- tai lääkärinluvan päästäkseen Jerusalemiin. Länsirannalla asuvien palestiinalaisten työssäkäynti Jerusalemissa on hankalaa lupien saamisen ja tarkastuspisteiden takia. Katariina Sorri (27.10.2007) EAPPI-vapaaehtoisten esittämät mielipiteet ovat henkilökohtaisia eivätkä välttämättä edusta Kirkon Ulkomaanavun kantaa. Ei kommentteja
Tapahtumia ja tunnelmia Jerusalemista
Keskiviikkona 17. lokakuuta 2007
Pari viikkoa sitten saavuin yöllisen Tel Avivin lentokentälle. Kentällä minua odotti palestiinalainen taksikuski. Lähestyessämme Jerusalemia kuski osoitti Israelin vuonna 2002 rakentamaan aloittamaa muuria (the Wall), josta olin paljon kuullut ja lukenut ennen lähtöäni. Siinä se nyt oli: muuri joka kiemurtelee pitkin Länsirantaa erottaen, ei vain israelilaiset ja palestiinalaiset, vaan usein myös palestiinalaiset toisistaan. Puhuimme taksinkuljettajan kanssa myös siitä kuinka paljon Jerusalem on muuttunut sitten viime käyntini, joka oli kymmenen vuotta sitten. Kaupunkiin päästäkseen on kuljettava tarkastuspisteen läpi, jota vartioi Israelin armeijan sotilaat. Nämä tarkastuspisteet vaikeuttavat monen Länsirannalla asuvan palestiinalaisen elämään. Tullessaan töihin tai kouluun Jerusalemiin, heiltä vaaditaan henkilöllisyystodistuksen lisäksi erillinen lupa. Joskus jonot tarkastuspisteillä ovat varsin pitkät ja töihin päästäkseen ihmiset joutuvat jonottamaan joskus jopa useita tunteja tarkastuspisteillä. Vielä kymmenen vuotta sitten kulku Länsirannalta Jerusalemiin oli helpompaa. Ihmisoikeuksien ja rauhan puolesta
Seuraavat kolme kuukautta tulen toimimaan kanssakulkijana Jerusalemissa yhdessä tiimini kanssa, johon kuuluvat lisäkseni Maria Ruotsista, Michalina Puolasta, Gunhilde Norjasta ja Diana Saksasta. Viime viikolla edellinen Jerusalemin tiimi perehdytti meitä tuleviin tehtäviimme. Heidän opastuksellaan saimme esimakua työstä, englannin opetuksesta Shuafatin pakolaisleirin nuorten- ja lasten keskuksessa sekä Jahalinin beduiinileirillä. Iso osa Jerusalemin tiimin toiminnoista koostuu yhteistyöstä sekä israelilaisten että palestiinalaisten rauhanjärjestöjen kanssa. Israelilaisista rauhanjärjestöistä olemme tutustuneet jo järjestöihin nimeltä Rabbis for Human Rights (RHR) ja Machsom Watch. Rabbien kanssa olemme olleet auttamassa palestiinalaisia viljelijöitä oliivien keruussa Pohjois-Länsirannalla. Merkittävä osa alueella asuvista palestiinalaisista saa elantonsa oliivituotannosta. Viime vuonna oliivitarhan lähistöllä asuvat israelilaiset siirtokuntalaiset varastivat oliivit ennen kuin viljelijät ehtivät niitä keräämään. Tapahtuma tuli paikalla olleiden journalistien ansiosta julkisuuteen ja tänä vuonna viljelijöiden turvana oli Israelin armeijan sotilaita, rabbit ja me muutamat kansainväliset ihmiset. Machsom Watchin naisten kanssa teemme yhteistyötä tarkastuspisteillä. Järjestön toiminta perustuu vapaaehtoisten toimintaan, jotka tässä tapauksessa ovat ihmisoikeuksien puolesta toimivia israelilaisia naisia. Täällä Jerusalemissa tavallisesta turistista kanssakulkijan erottaa beige liivi, jossa on EAPPI-ohjelman logo. Viime viikolla tiimimme oli työtehtävissä Länsi-Jerusalemissa ja kotimatkalla poikkesimme kaupassa. Kassajonossa eräs Länsi-Jerusalemissa asuva israelilainen oli kiinnostunut siitä keitä olimme ja mitä teimme Jerusalemissa. Kun kerroimme tekevämme yhteistyötä sekä israelilaisten että palestiinalaisten rauhanjärjestöjen kanssa, mies pyöritteli päätään ja sanoi ettei palestiinalaisilla voi olla rauhaan tähtäävää toimintaa. Tähän ennakkoluuloon olen näiden muutaman viikon aikana törmännyt useampaan otteeseen. Luulo on kuitenkin osoittautunut vääräksi ja olemmekin tehneet yhteistyötä palestiinalaisen rauhanjärjestön International Peace Cooperation Center (IPCC) kanssa. Järjestö painottaa tasokkaan koulutuksen merkitystä elinvoimaisen Palestiinan syntymiseksi. Tavatessamme järjestön edustajia eräs ryhmämme jäsenistä kysyi järjestön johtajalta mitä hän tahtoisi että kertoisimme maailmalle palestiinalaisten tilanteesta. Hän vastasi: "ertokaa että Israelin miehitys aiheuttaa kärsimystä palestiinalaisille, mutta kertokaa myös että palestiinalaiset haluavat rauhaa eivätkä ole luopuneet toivosta sen aikaansaamiseksi." Katariina Sorri (17.10.2007) EAPPI-vapaaehtoisten esittämät mielipiteet ovat henkilökohtaisia eivätkä välttämättä edusta Kirkon Ulkomaanavun kantaa. Ei kommentteja
18.5.2013 0.01
Lähi-idän politiikkaa: Ei minun nimissäni!10.5.2013 10.25
Hmm.: Israel rikkoo lapsen oikeuksia10.5.2013 10.22
Rauhan aseitako?: Ei minun nimissäni!7.1.2013 4.12
Kenen nimissä?: Ei minun nimissäni!15.8.2012 17.22
Kuvaa hyvin myös KUA -järjestön ideologaa: Daavidin kaupunki ideologian välikappaleena
BetlehemHebronJayyousJerusalemTulkarmYanoun Kirjoittajat
Eija Forsvik
Mikko HäkkinenHanna IsbomRiikka JalonenKati JääskeläinenLaura KajalaNiina Karling
Heidi KumpulainenJorma Larinkoski
Nina Loimi
Saara LuomaPauliina MäkinenEero Mäntymaa
Viking PentzinTuija Maaret Pykäläinen
Hanna SalomäkiNiklas SaxénKatariina Sorri
Laura TuominenAlex VirtanenEeva Warro